«Μένουμε σπίτι και...»- Νέο μήνυμα προς τους γονείς

## 24.3.2020

Αγαπητοί γονείς/κηδεμόνες,

Ζούμε πρωτόγνωρες και ιδιαίτερες στιγμές, δύσκολες για όλους μας μικρούς και μεγάλους. Οι συνθήκες επιβάλλουν ώστε και οι γονείς και τα παιδιά να περιοριστούμε στο σπίτι, να μην έχουμε κοινωνικές επαφές, ώστε να μειώσουμε τον κίνδυνο διασποράς του ιού, covid19 αλλά και να αξιοποιούμε δημιουργικά και παραγωγικά το χρόνο μας δείχνοντας αυτοπειθαρχία, ψυχική ανθεκτικότητα και υπευθυνότητα. Αυτό είναι κάτι πολύ δύσκολο, ιδιαίτερα για τα παιδιά που έχουν ξαφνικά βγει από τη ρουτίνα τους, το σχολείο τους έχει κλείσει, έχουν χάσει τους φίλους τους και πρέπει να προσαρμοστούν σε μια νέα κατάσταση, που ονομάζεται εξ αποστάσεως εκπαίδευση.

Το σχολείο έχει αναλάβει να βοηθήσει τα παιδιά να ανταποκριθούν σωστά σε αυτό το κάλεσμα. Οι εκπαιδευτικοί με κίνητρο την αγάπη τους για τους μαθητές τους και τον επαγγελματισμό που τους διακρίνει αντιμετωπίζουν κι αυτοί μία νέα κατάσταση, γιατί έχουν ξαφνικά να αντιμετωπίσουν ένα τεράστιο φόρτο εργασίας για να ετοιμάσουν υλικό για την ιστοσελίδα ώστε να στηρίξουν τα παιδιά εξ αποστάσεως, αλλά και να επιμορφωθούν στα νέα προγράμματα και στη νέα τεχνολογία.

Σε πρώτο στάδιο θα προσφέρεται παιδαγωγική στήριξη εξ αποστάσεως, γι αυτό και **η ιστοσελίδα μας έχει διαμορφωθεί για να καλύψει αυτές τις ανάγκες. Θα βρείτε ενδεικτικό εκπαιδευτικό υλικό χωρισμένο ανά τάξη (στο σύνδεσμο ΕΚΠΑΙΔΕΥΤΙΚΟ ΥΛΙΚΟ** Ή ΠΑΤΗΣΤΕ ΕΔΩ), και διάφορες άλλες ιδέες δημιουργικής απασχόλησης των παιδιών (οι σύνδεσμοι που εισηγούμαστε έχουν σε ένα μεγάλο βαθμό ελεγχθεί, παρόλα αυτά επειδή η χρήση του διαδικτύου ελλοχεύει και απροσδόκητους κινδύνους –πχ έκθεση των παιδιών σε διαφημίσεις ή τυχόν άπρεπου περιεχομένου υλικό) παρακαλούμε όπως ανοίγετε μαζί τους αυτές τις ιστοσελίδες ώστε να γνωρίζετε το περιεχόμενό τους. Σημειώστε επίσης ότι στόχος μας δεν είναι η κάλυψη της διδακτέας ύλης αλλά η διατήρηση της επαφής των μαθητών με τη μαθησιακή διαδικασία, για όσο χρονικό διάστημα χρειαστεί μέχρι να ανακάμψουμε της πανδημίας.

Μην ξεχνάτε... ΜΕΝΟΥΜΕ ΣΠΤΙ – ΜΕΝΟΥΜΕ ΑΣΦΑΛΕΙΣ!

Δρ. Ευτυχία Παρλά

Διευθύντρια